ክታብ - መዐደዩት - መንገአት

መንገአት 
ቀደም 30 ሰነት፡ ዲብ ወሬሕ ማርስ፡ ፍራስ እርትርዪን ምሔርበት፡ ዲብ ጀብሀት ምፍጋር ጸሓይ ሳሕል ሻፍፍ ለዐለ ዐቢ ክፋል ዴሸ እስትዕማር አቶብየ - “ውቃው እዝ” ለደውሸሸ እተ ዐመልየት ዐስከርየት፡ ዲብ ተእሪክ ግድለ ሸዐብእርትርየ ሐደስ ባይነት ተ፡፡ “ዐመልየት መደውሻሸ ወቃው እዝ” ዴሸ ሸዐቢ ተሕሪር እርትርየ፡ ለምን ቅሮረ አስክ ቀጣን ሐድ 100 ኪሎ ምትር እንዴ ትመደደ ሳትሮታት ባኒ ለዐለ ዱሸ እስትዕማር አቶብየ፡ ምን ሳትሮታቱ እንዴ ነቅፈ ሐቆለ ገሸዩ፡ ዲብ ቀበት 49 ሳዐት፡ 70 ኪሎ ምትር ገጽ ቀደም እንዴ ሄረረ እግል ጀብሀት ቅብለት ምፍጋር ጸሓይ ሳሕል ለደውሸሸ እተ፡ እብ ብስር ሳፊ ናይ ዐስከርያይት ቅድረቱ፡ ሸፋገቱ ወፍይሔ ናይለ ጻብጡ ለዐለ ምድር እግል ክሉ አዳም ለአትዐጀበት ዐመልየት ተ።

ዐመልየት መትደውሻሸ “ውቃው እዝ' መዕነውየት ሸዐብ እርትርየ እንዱ ወቀለት፡ እግል ሄራር ሕርየት ለአሸፈገት፡ ሰውረት እርትርየ እግል ትትፈለል ክምሰል ኢትቀድር ሌጠ እንዴ ኢገብእ፡ ዐውቴሀ ላብድ ክምቱ እግል ፈታይ ወአባይ ለወደሐት ዐመልየት ተ።

እግል ተእሪክ ግድለ ሸዐብ እርትርየ ፍንቱይ ለወዱ፡ ዎሮ እብ ዕልብ ሰኒ ሑድ ሸዐብ፡ እምበል ለገብአት ትግበእ ናይ ካርጅ ሰዳይት፡ ዲብ ናይ ኖሱ መቅደረት እንዱ አተንከበ፡ የምአለበሰዳይት ድወል ድቁባት ለኢትፈንተዮም ለትፈናተው አንዝመት እንዴ ፈለ፡ ዐውቴ ታመት ለትሰርገ እተ ሰበት ገብአት ቱ። ዐመልየት መደውሻሸ ውቃው እዝ ወብዕድ ዐባዪ ዐስከርያይ ምስተንክራት ህዬ፡ እግል እሊ ለለአትሐብን ተእሪክ እሊ ለወዱሕ፡ አግማም እርትርየ እብ መትዐጃብ ዲብ ፈቁዱ ወልትሐበኖ እቡ ለነብሮ አሕዳስ ቱ።

እሊ እብ መናሰበት 30 ሰነት ዐመልየት መደውሻሸ ወቃው እዝ፡ “መዐደዩት” እበ ልብል አርእስ ልትጠበዕ ለህለ ክታብ በገ፡ እግል ዝክረት ናይለ ረዩም፡ ስዱድ ወመድምያይ ግድለ ለገብአ እተ ጀብሀት ቅብለት ሳሕል እንዱ ትበሀለ ለዳላ ቱ። ክምሰል መእተይ ጀብሀት ቅብለት ምፍጋር ጸሓይ ሳሕል እብ ከፎ ክምሰል ተአሰሰት ፡ ዲብለ ጀብሀት ለዐለት መሻፈፈት፡ ዲብ ደንጎበ ለጀብሀት ለደውሸሸት እቱ አዋይን እብ ገበይ ሐጫር ሸሩሕ ህለ። እሊ ዓም ተእሪካይ መእተይ እሊ፡ ዲብ መርከዝ በሐስ ወተውሲቅ እግለ ህለ ወሳይቅ ጀብሀት ሸዕብየት ወእስትዕማር አቶብየ ክምሰልሁመ እብ ውዛረት ድፈዕ ለትዳለ፡ እግል እስራተጅያይ እንሰሓብ ለከስስ ክቱብ አሳስ እንዴ ወደ ለዳላቱ፡፡ ለእብኬትበት ወመዳግመት ቃርብ ለህለ ናይ አማን አሕዳስለአተንከበ ቅሰስ ህዬ እግለ ትፈናተ መራሕል ናይለ ግድለ ወለዐመልየት ለለአሸር እት ገብእ፡ ዲብቅያስ ናይለ ዲብ መእተይ እብ ሐጪር ክቱብ ለህለ ተእሪክ ናይለ ጀብሀት እንዴ ኣቴከ ለልትረኤቱ፡፡

ሰባተት ወፈራሰት ናይለ ዲብ ጀብሀት ቅብለት ምፍጋር ጸሓይ ሳሕል ዐጃይቦታት ብዞሕ ለወደው ምሔርበት፡ ወቀዮም እብ ተማሙ ዲብ እሊ ዎሮት ክታብ እግል ልትሸረሕ ለቀድር ምንማመ ኢኮን፡ እሊ ቃርብ ለህለ ዝክርያት፡ ዲበ መርሐለት ለዐለት ሐያት ወደሚር ምሔርበት ሸበህ እግል ልወሰፍ ሰእዮብ መዳልየቱ ቱ።

እሊ ክታብ እሊ፡ እብ ሰዳይት እዳረት አቅሊም ቅብለት በሐር ቀየሕ፡ ሕስር ዓዳት ጀብሀት ሸዕብየት እግል ዲሞቅራጥየት ወዐዳለት፡ ጤብዐት ሕድሪ ወመዳልየት ለትሰርገለ እት ገብእ፡ ናይ ብዝሓም ብዕዳም ጀሃት ወአንፋር ሰዳይትመ ተሓበረት እቱ። ቅስም ተውሲቅ ወበሐስ ጀብሀት ሸዕብየት፡ ውዛረት እዕላም፡ መርከዝ ሐብሬ ወከራይጥ እርትርየ፡መርጀዕ ክቱብ ልግበእ፡ ስወር ወከራይጥእንዴ አትዳለው ጽበጥ ወግርመት ናይ እሊ ክታብ እሊ ዲብ ረዘቆት ዶር ዛይድ አምደው፡፡ ውዛረት ድፈፅ እብ ዓመት፡ ሜርሐት ናይለ እት ጀብሀት ቅብለት ምፍጋር ጸሓይ ሳሕል ለዐለየ ውሕዳት ዱሸ ሸዐቢ ወቅስም ሐብሬ ወአትፋዝዖት ህዬ እብ ፍንቱይ፡ ክምሰልሁመ ዲብለ ጀብሀት ለዐለው ምሔርበት ገዳይም፡ ዝክርያቶም እንዴ ፈቅዶ፡ መዓላቶም ዲብ ዳግሞ ወእግል ኬትበት ሐብሬ ምህመት ወተስዬሕ እንዴ ለሀይቦ፡ ለወደወ ሰዳይት ዲብ ሰርገሎቱ ምህም ዐለት። እብለ መናሰበት፡ እግል ክሎም ዲብ አዳለዮት ናይ እሊ ክታብ እሊ ለሻረከው ኬትበት፡ መዳግመት፡ መርተዐት ወሃይበት ሐብሬ ወተስዬሕ ለወደው አንፋር ሐምዱ ዛይደት እንቀድም እግሎም።